Eiropas Parlamenta 2007. gada 15. marta rezolūcija par Gaļinu Kozlovu



Oficiālais Vēstnesis 301 E , 13/12/2007 Lpp. 0262 - 0263



P6_TA(2007)0087 Uzbrukums Gaļinai Kozlovai Eiropas Parlamenta 2007. gada 15. marta rezolūcija par Gaļinu Kozlovu Eiropas Parlaments, - ņemot vērā tā iepriekšējo 2005. gada 12. maija rezolūciju par cilvēktiesību un demokrātijas pārkāpumiem Krievijas Federācijas Mari El Republikā [1] un citas rezolūcijas par Krieviju, jo īpaši 2006. gada 13. decembra rezolūciju par ES un Krievijas augstākā līmeņa sanāksmi 2006. gada 24. novembrī Helsinkos [2] un 2006. gada 25. oktobra rezolūciju par ES un Krievijas attiecībām, kas pieņemta pēc Krievijas žurnālistes Annas Poļitkovskas slepkavības [3], kā arī 2005. gada 26. maijā pieņemto C. Malmstrom ziņojumu par ES un Krievijas attiecībām [4], - ņemot vērā Eiropas Kopienu, to dalībvalstu, no vienas puses, un Krievijas Federācijas, no otras puses, Partnerības un sadarbības nolīgumu, kas stājās spēkā 1997. gada 1. decembrī [5], - ņemot vērā Eiropas Cilvēktiesību un pamatbrīvību aizsardzības konvenciju un jo sevišķi tās 10. pantu, - ņemot vērā Eiropas Reģionālo vai mazākumtautību valodu hartu, ko Krievijas Federācija parakstīja 2001. gada 10. maijā, - ņemot vērā Mari Republikas (Mari El) konstitūciju, kurā mariešu valoda atzīta par vienu no valsts valodām, un 1995. gada Aktu par valodas jautājumiem, ar ko Mari El pasludina par daudznacionālu republiku un visiem iedzīvotājiem nodrošina tiesības lietot un attīstīt dzimto valodu un kultūru, neatkarīgi no to etniskās piederības, - ņemot vērā Krievijas un starptautisko nevalstisko organizāciju ticamos ziņojumus par joprojām notiekošo cilvēktiesību neievērošanu un pārkāpumiem Mari El, - ņemot vērā ES un Krievijas pašreizējās apspriedes par cilvēktiesībām, mazākumtautībām un pamatbrīvībām, - ņemot vērā Reglamenta 103. panta 4. punktu, A. tā kā 2007. gada 25. janvārī Mari nacionālās organizācijas "Mari Ušem" valdes loceklei, literārā žurnāla "Ontšõko" redaktorei un Mari Padomes priekšsēdētāja Vladimira Kozlova sievai Gaļinai Kozlovai brutāli uzbruka, nodarot galvas ievainojumus, kuru sekas ir smadzeņu satricinājums, spēcīgas galvassāpes, reibonis un redzes problēmas; B. tā kā saskaņā ar "Mari Ušem" sniegto informāciju uzbrukums nevar būt parasts laupīšanas mēģinājums; C. tā kā uzbrukums Gaļinai Kozlovai ir viens no pēdējiem uzbrukumu sērijā Mari El aktīvistiem un žurnālistiem, kuru starpā ir trīs žurnālistu nogalināšana 2001. gadā, uzbrukums Vladimiram Kozlovam 2005. gada 4. februārī, kā arī uzbrukums mariešu kustības bijušajai vadītājai Ņinai Maksimovai; D. tā kā 2006. gada oktobrī Vladimirs Kozlovs pauda optimistisku nostāju par organizācijas nākotni, uzsverot, ka gandrīz gadu nav notikuši uzbrukumi Mari El cīnītajiem par etnisko minoritāšu tiesībām, taču šī šķietami mazāk naidīgā attieksme pret "Mari Ušem" tika brutālā veidā mainīta; E. tā kā vietējās un federālās varas iestādes nav veikušas nepieciešamos pasākumus, lai noziedzīgā nodarījuma izdarītājus sauktu pie atbildības un nodrošinātu žurnālistu drošību un plašsaziņas līdzekļu neatkarību; F. tā kā opozīcijas plašsaziņas līdzekļiem un periodiskiem izdevumiem ir jāpārvar ievērojami šķēršļi, lai tie varētu brīvi darboties, piemēram, atsevišķus opozīcijas laikrakstus drīkst iespiest tikai ārpus Mari El; G. tā kā mariešu mazākumtautības pārstāvji sastopas ar ievērojamām grūtībām, lai iegūtu izglītību dzimtajā valodā, jo mariešu valodā nevar iegūt vidējo vai augstāko izglītību, 1. stingri nosoda uzbrukumu Gaļinai Kozlovai, par kuru neviens nav notiesāts vai pat tikai arestēts, kā arī uzbrukumus aktīvistiem, kultūras darbiniekiem un neatkarīgajiem žurnālistiem un viņu pastāvīgo vajāšanu Mari El; aicina federālās un vietējās varas iestādes nodrošināt, ka par šīm darbībām atbildīgās personas tiek sauktas pie atbildības un vārda brīvība tiek ievērota; 2. pauž pārliecību, ka Krievijas Federācijas daudznacionālais raksturs būtiski vairo kultūras un valodu daudzveidību Eiropā un ka tā ir iezīme, ar ko visi Krievijas Federācijas pilsoņi var pamatoti lepoties un kas ir jāsaglabā visu Eiropas iedzīvotāju interesēs; 3. aicina federālās un vietējās tiesu iestādes nekavējoties veikt visaptverošu un neatkarīgu izmeklēšanu G. Kozlovas uzbrukuma lietā un saistībā ar līdzīgiem incidentiem; 4. aicina Mari El valdību nekavējoties pārtraukt pret opozīcijā esošajiem valsts ierēdņiem vērsto politisko vajāšanu un draudus un atturēties no nevajadzīgas politiskas iejaukšanās izglītības un kultūras iestāžu darbā; 5. aicina vietējās un federālās varas iestādes ievērot starptautiskajās tiesībās tām izvirzītos pienākumus un veikt attiecīgus pasākumus, lai veicinātu valsts konstitūcijas un citu tādu tiesību aktu noteikumu īstenošanu praksē, ar kuriem paredz mazākumtautību un kultūru saglabāšanu un attīstību, īpašu uzmanību pievēršot pilnvērtīgas visu līmeņu izglītības sniegšanai personas dzimtajā valodā, tādējādi visā Mari El pret mariešu valodu nodrošinot tādu pašu attieksmi kā pret krievu valodu; 6. aicina Komisiju regulāri notiekošajā ES un Krievijas dialogā par cilvēktiesībām un nākamajā ES un Krievijas augstākā līmeņa sanāksmē pievērsties jautājumam par somugru mazākumtautībām Krievijā un bažas izraisošo situāciju Mari El; 7. aicina Komisiju ES un Krievijas kultūras un izglītības sadarbības plānā iekļaut programmas, kas paredzētas somugriem un citām mazākumtautībām; 8. uzdod priekšsēdētājam nosūtīt šo rezolūciju Padomei un Komisijai, kā arī Krievijas Federācijas un Mari El Republikas valdībām. [1] OV C 92 E, 20.4.2006., 409. lpp. [2] Pieņemtie teksti, P6_TA(2006)0566. [3] Pieņemtie teksti, P6_TA(2006)0448. [4] OV C 117 E, 18.5.2006., 235. lpp. [5] OV L 327, 28.11.1997., 1. lpp. --------------------------------------------------